|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Працоўнае навучанне. Абслуговая праца»

для VIII клаcа ўстаноў адукацыі, якія рэалізуюць

адукацыйныя праграмы агульнай сярэдняй адукацыі

з беларускай мовай навучання і выхавання

ГЛАВА 1

аГУльнЫя паЛАЖЭННІ

1. Дадзеная вучэбная праграма па вучэбным прадмеце «Працоўнае навучанне. Абслуговая праца» (далей – вучэбная праграма) прызначана для V–IX класаў устаноў адукацыі, якія рэалізуюць адукацыйныя праграмы агульнай сярэдняй адукацыі з беларускай мовай навучання і выхавання.

2. У дадзенай вучэбнай праграме на вывучэнне зместу вучэбнага прадмета «Працоўнае навучанне. Абслуговая праца» (далей – працоўнае навучанне) у V–IX класах вызначана:

для V, VIII класаў – 35 гадзін (1 гадзіна на тыдзень), з іх на варыятыўны кампанент у V класе – 5[[1]](#footnote-1)/4[[2]](#footnote-2)–5[[3]](#footnote-3) гадзін; у VIII класе – 7/6–7 гадзін;

для VI, VII класаў – 70/70 – 35 гадзін (2/2 – 1 гадзіна на тыдзень), з іх на варыятыўны кампанент – 18/16–7 гадзін;

для IХ класа – 34 гадзіны (1 гадзіна на тыдзень), з іх на варыятыўны кампанент – 6/5–6 гадзін.

Колькасць вучэбных гадзін, адведзеная ў раздзелах 2, 3, 4, 5, 6 і 7 сапраўднай вучэбнай праграмы на вывучэнне зместу адпаведных раздзелаў з’яўляецца прыкладнай. Яна залежыць ад пераваг выбару настаўніка педагагічна мэтазгодных метадаў навучання і выхавання, форм правядзення вучэбных заняткаў, відаў дзейнасці і пазнавальных магчымасцей вучняў. Настаўнік мае права пераразмеркаваць колькасць гадзін на вывучэнне тэм у межах агульнай колькасці, устаноўленай на вывучэнне зместу вучэбнага прадмета ў адпаведным класе, а таксама змяніць паслядоўнасць вывучэння раздзелаў і тэм пры ўмове захавання цэласнасці сістэмы падрыхтоўкі вучняў, не парушаючы пры гэтым логікі вывучэння курса ў цэлым.

3. Мэта вывучэння вучэбнага прадмета «Працоўнае навучанне. Абслуговая праца»:

фарміраванне асноў кампетэнтнасці вучняў у розных сферах працоўнай, гаспадарча-бытавой дзейнасці, дэкаратыўна-прыкладной творчасці, якая спрыяе сацыялізацыі асобы ў сучасных сацыяльна-эканамічных умовах.

4. Задачы:

фарміраванне ведаў, уменняў і навыкаў у працэсе выканання розных відаў вучэбна-пазнавальнай і працоўнай дзейнасці (тэхналагічных аперацый) па апрацоўцы матэрыялаў і гатаванні ежы, вядзенні хатняй гаспадаркі, дэкаратыўна-прыкладной творчасці, дамаводстве, вырошчванні раслін;

фарміраванне асноў графічнай і тэхналагічнай пісьменнасці, уменняў эканомна выкарыстоўваць матэрыялы і выконваць правілы бяспечных паводзін;

фарміраванне гатоўнасцi вучняў да прафесiйнага самавызначэння;

развіццё пазнавальных інтарэсаў і самастойнасці; творчых, канструктарскіх здольнасцей; тэхнічнага і мастацкага мыслення; камунікатыўных і арганізатарскіх уменняў у працэсе выканання розных відаў дзейнасці;

выхаванне працавітасці, культуры працы, ініцыятыўнасці і самастойнасці, эстэтычнага густу, культуры паводзін і зносін.

5. Рэкамендуемыя формы і метады навучання і выхавання:

разнастайныя віды вучэбных заняткаў: урок (урок-практыкум, урок-семінар, урок-даследаванне, інтэграваны ўрок, іншыя віды ўрокаў), вучэбнае праектаванне, экскурсія, іншыя віды вучэбных заняткаў;

разнастайныя метады навучання і выхавання, накіраваныя на актывізацыю самастойнай пазнавальнай дзейнасці вучняў (метад эўрыстычнай гутаркі, практычныя метады, інтэрактыўныя і гульнявыя метады, метад праблемнага навучання, метад праектаў, іншыя метады навучання і выхавання).

Мэтазгодна спалучаць франтальныя, групавыя, парныя і індывідуальныя формы навучання. Выбар форм і метадаў навучання і выхавання вызначаецца настаўнікам самастойна на аснове мэт і задач вывучэння канкрэтнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Фарміраванне тэарэтычных звестак ажыццяўляецца ў працэсе вывучэння новага матэрыялу і пры інструктаванні вучняў да выканання імі практычных заданняў. Усе віды вучэбных заняткаў па абслуговай працы носяць у асноўным практыка-арыентаваны характар. Вучэбнай праграмай прадугледжаны практычныя работы, а таксама прыкладныя пералікі вырабаў як для індывідуальных, так і для групавых практычных работ. Пералік вырабаў можа змяняцца і дапаўняцца настаўнікам з улікам жаданняў і магчымасцей вучняў, стану матэрыяльна-тэхнічнай базы. Выбар вырабаў павінен забяспечваць магчымасць дынамічнага развіцця фарміруемых уменняў вучняў і дасягнення ўстаноўленых вынікаў вучэбнай дзейнасці вучняў (кампетэнцый).

Асаблівую ўвагу ў працэсе працоўнага навучання трэба звяртаць на выкананне вучнямі правіл бяспечных паводзін пры правядзенні работ, пажарнай бяспекі і гігіенічных умоў працы ў кабінеце. У адпаведнасці з гігіенічнымі патрабаваннямі, захаваннем правіл бяспечных паводзін, а таксама ў мэтах засцярогі адзення дзелавога стылю ад забруджвання і пашкоджання мэтазгодна прадугледзець для ўрокаў працоўнага навучання наяўнасць у вучняў і настаўніка зручнага і функцыянальнага спецыяльнага адзення (халат, куртка, кашуля, фартух, нарукаўнікі, хустка і іншыя віды спецыяльнага адзення).

6. Змест вучэбнага прадмета «Працоўнае навучанне. Абслуговая праца» прадстаўлены інварыянтным і варыятыўным кампанентамі. Інварыянтны кампанент уключае наступныя змястоўныя лініі:

асновы гатавання ежы;

аcновы выканання швейных вырабаў;

асновы дамаводства;

асновы вырошчвання раслін.

Варыятыўны кампанент ахоплівае розныя віды дэкаратыўна-прыкладной творчасці і накіраваны галоўным чынам на азнаямленне з народнай творчасцю і далучэнне вучняў да яе. Настаўніку даецца магчымасць самастойна вызначыць від творчасці (адзін або некалькі) у кожным класе або выбраць скразную тэму з V па IX клас. Акрамя пералічаных у вучэбнай праграме відаў дэкаратыўна-прыкладной творчасці, настаўнік можа выбраць іншы (не ўказаны ў спісе) від творчасці з улікам узроставых асаблівасцей і жаданняў вучняў, стану матэрыяльна-тэхнічнай базы, рэгіянальных і мясцовых умоў, асаблівасцей і традыцый.

У мэтах павышэння эфектыўнасці правядзення вучэбных заняткаў па абслуговай працы настаўнік можа выкарыстоўваць па сваім меркаванні да 15 % вучэбнага часу з улікам мясцовых умоў і наяўнасці матэрыяльна-тэхнічнай базы кабінета.

7. Чакаемыя вынікі вывучэння зместу вучэбнага прадмета «Працоўнае навучанне. Абслуговая праца» па завяршэнні навучання і выхавання на II ступені агульнай сярэдняй адукацыі:

7.1. асобасныя:

здольнасці да каштоўнаснага і эмацыйна-валявога ажыццяўлення дзейнасці;

здольнасць прымаць веды як каштоўнасць;

усведамленне ўласных індывідуальна-асобасных асаблівасцей, свайго псіхічнага стану;

здольнасць ажыццяўляць суб’ектыўны самакантроль і самаацэнку, гатоўнасць да самаўдасканалення і самаразвіцця;

здольнасці да арганізацыі і прадуктыўнага супрацоўніцтва ў калектыўнай дзейнасці;

павага да дасягненняў навукі і тэхнікі, людзей, якія ўнеслі вялікі ўклад у развіццё тэхнікі і тэхналогій;

7.2. метапрадметныя:

сфарміраванасць умення выяўляць і характарызаваць істотныя прыкметы прыродных і рукатворных аб’ектаў;

уменне ўстанаўліваць істотную прыкмету класіфікацыі, падставу для абагульнення і параўнання;

засваенне новых відаў вучэбнай дзейнасці (праектна-даследчай, іншых відаў);

здольнасці прымаць вучэбную задачу, ставіць мэты ў вучэбна-тэхналагічнай і творчай дзейнасці, планаваць свае дзеянні ў адпаведнасці з пастаўленымі задачамі і ўмовамі іх рэалізацыі;

самастойна выбіраць спосаб рашэння пастаўленай задачы, выкарыстоўваючы для гэтага неабходныя матэрыялы, інструменты і тэхналогіі вырабу;

сфарміраванасць умення дасведчаным шляхам вывучаць уласцівасці розных матэрыялаў;

авалоданне навыкамі вымярэння велічынь з дапамогай вымяральных інструментаў, ацэньвання хібнасці вымярэння; уменнем ажыццяўляць арыфметычныя дзеянні з набліжанымі велічынямі;

уменне адэкватна ўспрымаць ацэнку настаўніка і аднагодкаў;

уменні працаваць з інфармацыяй, чытаць і прадстаўляць інфармацыю ў разнастайнай форме (таблічнай, графічнай, схематычнай і іншых формах); рацыянальна выкарыстоўваць навучальную і дадатковую тэхналагічную інфармацыю для праектавання і стварэння аб’ектаў працы;

уменні аналізаваць прадметы з вылучэннем істотных і неістотных характарыстык і элементаў, праводзіць параўнанне па зададзеных крытэрыях, строіць разважанні аб вырабах, іх будове, уласцівасцях і сувязях, абагульняць, усталёўваць аналогіі;

7.3. прадметныя:

сфарміраванасць уменняў выканання тэхналагічныя аперацыі па апрацоўцы матэрыялаў і прыгатаванні ежы, дэкаратыўна-прыкладным мастацтве, дамаводстве, вырошчванні раслін;

арыентацыя ў наяўных тэхнічных сродках і тэхналогіях стварэння аб’ектаў працы;

арыентацыя ў відах, прызначэнні матэрыялаў, інструментаў і абсталявання;

сфарміраванасць умення чытаць і складаць графічную і тэхналагічную дакументацыю;

сфарміраванасць умення планаваць тэхналагічны працэс, падбіраць матэрыялы з улікам характару аб’екта працы і тэхналогіі, падбіраць інструменты і абсталяванне з улікам патрабаванняў тэхналогіі; праектаваць паслядоўнасць тэхналагічных аперацый.

ГЛАВА 2

ЗМЕСТ ВУЧЭБНАГА ПРАДМЕТА Ў VIII КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(1 гадзіна на тыдзень, усяго 35 гадзін)

ІНВАРЫЯНТНЫ КАМПАНЕНТ

Асновы гатавання ежы (7/7–7 гадзін)

Састаў харчовых прадуктаў. Агульныя звесткі пра меню з улікам каларыйнасці прадуктаў харчавання. Разлік каларыйнасці.

Практычная работа. Складанне меню на дзень з улікам каларыйнасці ежы.

Сервіроўка стала. Агульныя звесткі пра характэрныя асаблівасці сервіроўкі стала пры розных відах прыёму гасцей. Асаблівасці сервіроўкі стала згодна прыёму гасцей да розных відаў свят (на выбар).

Практычная работа. Сервіроўка стала па выбраным прыёме.

Рыба ў харчаванні чалавека. Агульныя звесткі пра пажыўную каштоўнасць і значэнне рыбы і нярыбных прадуктаў мора ў харчаванні чалавека, спосабы вызначэння якасці рыбы і нярыбных прадуктаў мора. Першасная апрацоўка рыбы. Халодныя стравы і закускі. Тэхналогія іх гатавання. Патрабаванні да якасці. Афармленне гатовых страў. Правілы падачы.

Практычная работа. Гатаванне халодных страў, закусак з рыбы.

Цеплавая апрацоўка рыбы, яе прызначэнне. Агульныя звесткі пра паўфабрыкаты з рыбы, умовы і тэрміны захоўвання. Агульныя звесткі пра віды цеплавой апрацоўкі рыбы (варэнне, запяканне, жарка, тушэнне). Стравы з рыбы, тэхналогія гатавання. Выкарыстанне вострых прыпраў і спецый у працэсе гатавання страў з рыбы і морапрадуктаў. Патрабаванні да якасці. Афармленне гатовых страў. Правілы падачы.

Практычныя работы. Гатаванне страў з рыбы. Вывучэнне асартыменту вострых прыпраў і спецый.

Кансервы ў хатнім харчаванні. Агульныя звесткі пра кансервы. Віды кансерваў, іх маркіроўка, умовы і тэрміны захоўвання.

Практычная работа. Вывучэнне маркіроўкі кансерваў.

Беларуская нацыянальная кухня. Асаблівасці гатавання страў беларускай нацыянальнай кухні, якія звязаны са святамі каляндарнага цыкла. Патрабаванні да якасці. Правілы падачы.

Практычная работа. Гатаванне страў беларускай нацыянальнай кухні да свята.

Азнаямленне з прафесіяй дыетолага і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб меню з улікам каларыйнасці прадуктаў харчавання;

характэрных асаблівасцях сервіроўкі стала згодна прыёму гасцей да розных відаў свят (па выбару);

асаблівасцях прымянення вострых прыпраў і спецый;

пажыўнай каштоўнасці і значэнні рыбы і нярыбных прадуктаў мора ў харчаванні чалавека;

паўфабрыкатах з рыбы;

відах цеплавой апрацоўкі рыбы;

кансервах, іх маркіроўцы;

ведаюць і разумеюць:

сэнс паняццяў: калорыя, каларыйнасць, вострыя прыправы, спецыі, халодныя стравы і закускі, нярыбныя прадукты мора;

умеюць:

складаць меню з улікам каларыйнасці ежы;

выкарыстоўваць асартымент вострых прыпраў і спецый у прыгатаванні ежы;

гатаваць халодныя стравы або закускі, першыя і другія стравы з рыбы;

вызначаць якасць прыгатаваных страў;

афармляць і падаваць гатовыя стравы;

карыстацца посудам, інструментамі, прыстасаваннямі, бытавымі электрапрыборамі, неабходнымі для апрацоўкі прадуктаў пры гатаванні страў;

валодаюць:

навыкамі гатавання страў па гатовых рэцэптах; навыкамі сервіроўкі стала па выбраным прыёме гасцей да свята, афармлення прыгатаваных страў.

Асновы выканання швейных вырабаў (16/15–16 гадзін)

Хімічныя валокны. Агульныя звесткі пра хімічныя валокны, іх уласцівасці і атрыманне тканін; асартымент штучных і сінтэтычных тканін, якія выпускаюцца на тэкстыльных прадпрыемствах Рэспублікі Беларусь. Класіфікацыя (па прызначэнні), састаў і ўласцівасці штучных і сінтэтычных тканін. Правілы бяспечных паводзін пры апрацоўцы матэрыялаў.

Практычная работа. Вызначэнне ўласцівасцей штучных і сінтэтычных тканін.

Выбар фасону і мадэлі швейнага вырабу. Паняцце пра фасон і мадэль. Агульныя звесткі пра фактары, якія ўплываюць на выбар фасону і мадэлі швейнага вырабу, падбор каляровай гамы. Стварэнне тэхнічнага рысунка.

Практычная работа. Распрацоўка тэхнічнага рысунка швейнага вырабу. Падбор матэрыялаў, выбар віду аздаблення.

Вызначэнне памераў швейнага вырабу. Агульныя звесткі пра асаблівасці і правілы выканання вымярэння памерных прыкмет (меркі) для вызначэння памеру (пабудовы чарцяжа) швейнага вырабу, іх умоўныя абазначэнні.

Практычная работа. Выкананне вымярэнняў памерных прымет (зняцце мерак) для вызначэння памеру (пабудавання чарцяжа) швейнага вырабу.

Праца з гатовай выкрайкай (пабудова чарцяжа швейнага вырабу). Агульныя звесткі пра асаблівасці выбару і работы з гатовай выкрайкай (пабудовы чарцяжа) швейнага вырабу.

Практычная работа. Падбор і выкананне выкрайкі патрэбнага памеру (пабудова чарцяжа швейнага вырабу).

Мадэліраванне швейнага вырабу. Агульныя звесткі пра спосабы мадэліравання (унясенне змяненняў і карэкціроўка выкрайкі).

Практычная работа. Выкананне мадэліравання, выкананне выкрайкі, разлік колькасці тканіны на выкананне швейнага вырабу.

Раскрой тканіны. Агульныя звесткі пра тэхналагічную паслядоўнасць выканання і раскрою швейнага вырабу.

Практычная работа. Падрыхтоўка тканіны і яе раскрой.

Прыстасаванні малой механізацыі. Агульныя звесткі пра класіфікацыю здымных прыстасаванняў малой механізацыі бытавой швейнай машыны (па прызначэнні), іх устаноўку і прынцыпы дзеяння, класіфікацыю засцежак-маланак (па знешнім выглядзе, прызначэнні, тэхналогіі злучэння з вырабам). Правілы бяспечных паводзін.

Практычная работа. Выкананне тэхналагічных аперацый пры дапамозе прыстасаванняў малой механізацыі.

Прызначэнне і прыёмы выканання машынных швоў. Агульныя звесткі аб прызначэнні і ўжыванні злучальных машынных швоў (двайны, запашывачны), паслядоўнасць іх выканання.

Практычная работа. Выкананне ўзораў двайнога і запашывачнага швоў.

Тэхналогія выканання швейнага вырабу. Асаблівасці апрацоўкі і аздаблення вырабу з улікам тэхналагічных уласцівасцей тканіны.

Практычная работа. Выкананне швейнага вырабу.

Канчатковая апрацоўка швейнага вырабу. Агульныя звесткі пра канчатковую апрацоўку і паслядоўнасць вільготна-цеплавых работ гатовага швейнага вырабу (блузкі, блузы, жаночай кашулі і іншых вырабаў). Вывучэнне сімвалаў догляду вырабаў са штучных і сінтэтычных тканін.

Практычная работа. Выкананне канчатковай апрацоўкі швейнага вырабу.

Азнаямленне з прафесіяй аператара швейнага абсталявання і іншымі прафесіямі.

Прыкладны пералік швейных вырабаў: для афармлення інтэр’ера, лёгкае адзенне для дома і адпачынку (паясныя вырабы) з выкарыстаннем гатовай выкрайкі (пабудовы чарцяжа) і іншыя вырабы.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб хімічных валокнах і іх уласцівасцях, атрыманні тканін з хімічных валокнаў;

асартыменце штучных і сінтэтычных тканін, якія выпускаюцца на тэкстыльных прадпрыемствах Рэспублікі Беларусь, класіфікацыі (па прызначэнні);

фактарах, якія ўплываюць на выбар фасону швейнага вырабу;

памерных прыметах для вызначэння памеру (пабудова чарцяжа) швейнага вырабу;

класіфікацыі прыстасаванняў малой механізацыі (па прызначэнні);

засцежках-маланках;

правілах догляду і захоўвання вырабаў са штучных і сінтэтычных тканін;

ведаюць і разумеюць:

сэнс паняццяў: хімічныя валокны, фасон, мадэль;

умеюць:

распазнаваць штучныя і сінтэтычныя тканіны па знешнім выглядзе і вызначаць іх уласцівасці;

выбіраць і ўстанаўліваць прыстасаванні малой механізацыі да швейнай машыны і выконваць тэхналагічныя аперацыі з іх дапамогай;

адрозніваць і выконваць двайны і запашывачны швы;

распрацоўваць эскіз;

падбіраць матэрыялы і від аздаблення;

выконваць вымярэнні, разлічваць колькасць тканіны, неабходную для выканання швейнага вырабу;

выконваць раскрой матэрыялу, эканомна расходаваць матэрыялы;

выконваць швейны выраб, рабіць яго канчатковую апрацоўку;

адрозніваць сімвалы па доглядзе вырабаў са штучных і сінтэтычных тканін;

валодаюць:

правіламі бяспечных паводзін; правіламі выканання гігіенічных патрабаванняў; спосабамі арганізацыі вучэбнага месца; прыёмамі выканання тэхналагічных аперацый; прыёмамі ажыццяўлення самакантролю якасці вырабу, які выконваецца.

Асновы дамаводства (3/3 – 3 гадзіны)

Дэкарыраванне інтэр’ера жылога памяшкання. Агульныя звесткі пра кампаненты дэкарыравання інтэр’ера (малыя дэкаратыўныя формы: карціны, вырабы з керамікі, шкла, саломкі, фарфору), правілы падбору і размяшчэння ў залежнасці ад прызначэння памяшкання.

Практычная работа. Выкананне вырабу для дэкору інтэр’ера жылога памяшкання.

Арганізацыя прасторы ў інтэр’еры памяшкання. Агульныя звесткі аб асаблівасцях стварэння функцыянальнай сістэмы захоўвання рэчаў (прадметаў адзення і прылад, прадметаў хатняга ўжытку і іншых рэчаў) для арганізацыі прасторы жылога памяшкання; сартаванні рэчаў па катэгорыях. Віды сістэм захоўвання (гарызантальныя, вертыкальныя, падвесныя і іншыя віды) і маркіроўкі.

Практычная работа. Выраб арганайзера для захоўвання рэчаў.

Азнаямленне з прафесіяй дызайнера-афарміцеля і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб кампанентах дэкарыравання жылога памяшкання;

асаблівасцях стварэння функцыянальнай сістэмы захоўвання рэчаў для арганізацыі прасторы жылога памяшкання;

ведаюць і разумеюць:

правілы падбору і размяшчэння кампанентаў дэкарыравання інтэр’ера жылога памяшкання;

умеюць:

падбіраць і правільна размяшчаць кампаненты дэкарыравання інтэр’ера жылога памяшкання;

арганізоўваць прастору для захоўвання рэчаў;

валодаюць:

правіламі бяспечных паводзін; навыкамі арганізацыі навучальнага месца; прыёмамі ажыццяўлення самакантролю якасці вырабу, які вырабляецца.

Асновы дамаводства (2/2–2 гадзіны) (для хлопчыкаў)

Догляд швейных вырабаў. Агульныя звесткі аб доглядзе швейных вырабаў, паслядоўнасці вільготна-цеплавой апрацоўкі прадметаў адзення (кашуля, штаны і іншыя прадметы адзення). Расшыфроўка сімвалаў на прадметах адзення па прасоўцы вырабу.

Практычная работа. Выкананне вільготна-цеплавых работ прадметаў адзення (на выбар).

Асновы культуры харчавання (у кожным класе выбар тэмы ўрока для вывучэння і віду практычнай работы вызначаецца з раздзела «Асновы гатавання ежы» на падставе жадання і ўзроўню здольнасцей вучняў, матэрыяльна-тэхнічнай базы вучэбнага кабінета для заняткаў кулінарыяй, рэгіянальных асаблівасцей і традыцый).

Практычная работа (тэма практычнай работы адпавядае тэме выбранага ўрока для вывучэння з раздзела «Асновы гатавання ежы»).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб доглядзе швейных вырабаў, паслядоўнасці вільготна-цеплавой апрацоўкі прадметаў адзення;

ведаюць і разумеюць:

асаблівасці расшыфроўкі сімвалаў на прадметах адзення па прасоўцы вырабу;

умеюць:

выконваць вільготна-цеплавыя работы па прасоўцы прадметаў адзення (на выбар);

гатаваць (стравы з рыбы);

вызначаць якасць прыгатаваных страў, афармляць і падаваць гатовыя стравы;

карыстацца прасам пры выкананні вільготна-цеплавых работ;

адрозніваць сімвалы па прасоўцы на прадметах адзення;

валодаюць:

правіламі бяспечных паводзін; навыкамі выканання вільготна-цеплавых работ па прасоўцы прадметаў адзення.

Асновы вырошчвання раслін (0/2–0 гадзін)

Кветкава-дэкаратыўнае афармленне. Агульныя звесткі пра кветнік і віды кветкава-дэкаратыўнага афармлення (клумбы, бардзюры, рабаткі, партэры, арабескі, камяністыя садзікі); асартымент раслін для кветкава-дэкаратыўнага афармлення; тэхналогію іх стварэння, іх догляд. Правілы бяспечных паводзін пры выкананні работ.

Практычная работа. Падрыхтоўка ўчастка для кветніка. Пасадка раслін, іх догляд.

Вертыкальнае азеляненне. Агульныя звесткі пра формы вертыкальнага азелянення; канструкцыі для яго. Асартымент павойных і ампельных раслін; агратэхніка іх вырошчвання. Правілы бяспечных паводзін пры падрыхтоўцы ўчастка для пасадкі павойных раслін.

Практычная работа. Падрыхтоўка ўчастка для пасадкі. Пасадка і догляд павойных раслін.

Азнаямленне з прафесіяй садоўніка і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб кветніку і відах кветкава-дэкаратыўнага афармлення;

асартыменце раслін для кветкава-дэкаратыўнага афармлення;

формах вертыкальнага азелянення, канструкцыях для яго;

ведаюць і разумеюць:

віды кветнікаў, агратэхніку іх вырошчвання;

умеюць:

падрыхтоўваць участак для кветніка і для пасадкі павойных раслін;

выконваць пасадку раслін, ажыццяўляць іх догляд;

валодаюць:

правіламі бяспечных паводзін; навыкамі стварэння кветніка, падрыхтоўкі ўчастка для пасадкі павойных раслін; прыёмамі ажыццяўлення самакантролю якасці выкананай працы.

ГЛАВА 3

ЗМЕСТ ВУЧЭБНАГА ПРАДМЕТА Ў V–IX КЛАСАХ

ВарЫЯтЫўнЫ КАМПАНЕНТ (НА ВЫБАР)

Вышыўка аздабляльнымі швамі

Вышыванне як від дэкаратыўна-прыкладнога мастацтва. Віды вышывання. Асаблівасці беларускай народнай вышыўкі.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Выбар малюнка для вышыўкі. Спосабы пераводу малюнка на тканіну.

Віды аздабляльных швоў. Тэхналогія іх выканання. Спосабы замацавання ніткі ў пачатку і канцы вышывання. Патрабаванні да якасці вышыўкі.

Канчатковая апрацоўка і афармленне вырабу.

Практычныя работы. Выкананне ўзораў аздабляльных швоў. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Вышыўка лічанымі швамі

Лічаныя швы ў беларускай народнай вышыўцы.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Набор. Тэхніка выканання вертыкальных і гарызантальных набораў. Спосабы павароту вышывальнай ніткі ў канцы кожнага рада. Патрабаванні да якасці вышыўкі.

Лічаная гладзь. Спосабы выканання: аднабаковая, двухбаковая. Тэхніка выканання. Патрабаванні да якасці вышыўкі.

Разнавіднасці шва «крыж». Тэхналогія вышывання простага крыжа радамі па гарызанталі, вертыкалі і дыяганалі. Патрабаванні да афармлення добрага і вываратнага бакоў. Патрабаванні да якасці вышыўкі.

Канчатковая апрацоўка і афармленне вырабу.

Практычныя работы. Практыкаванні ў выкананні лічаных швоў. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Вышыўка гладдзю

Віды свабоднага вышывання.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Гладзь. Класіфікацыя гладзі па спосабе выканання, форме элементаў, колеры. Тэхналагічныя асаблівасці выканання. Спосабы замацавання ніткі на тканіне. Патрабаванні да якасці вышыўкі.

Выбар малюнкаў для вышыўкі. Спосабы пераводу малюнка на тканіну.

Канчатковая апрацоўка і афармленне вырабу.

Практычныя работы. Практыкаванні ў вышыўцы гладдзю. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Скразное вышыванне

Віды скразнога вышывання. Строчавае вышыванне. Паняцце пра мярэжку. Віды мярэжак.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхналогія і паслядоўнасць выканання мярэжкі. Патрабаванні да якасці работы.

Канчатковая апрацоўка і афармленне вырабу.

Практычныя работы. Практыкаванні ў выкананні мярэжак. Выкананне вырабу.

Прыкладны пералік вырабаў: сурвэтка і іншыя вырабы.

Аплікацыя з тканіны

Аплікацыя. Віды аплікацыі. Прымяненне аплікацыі з тканіны.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхналогія выканання аплікацыі. Спосабы замацавання аплікацыі. Афармленне работы. Патрабаванні да якасці работы.

Практычныя работы. Практыкаванні ў выкананні матываў. Выкананне вырабу.

Прыкладны пералік вырабаў: сурвэтка, пано і іншыя вырабы.

Вязанне кручком

Вязанне кручком як від дэкаратыўна-прыкладнога мастацтва. Асартымент вырабаў.

Інструменты, прыстасаванні і матэрыялы для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор кручка і пражы. Пачатковая пятля, ланцужок. Асноўныя віды петляў, іх умоўнае абазначэнне. Структура пятлі. Спосабы вывязвання пятлі. Патрабаванні да якасці работы.

Прыёмы вязання палатна. Віды вязання па крузе. Рапарт узору. Пабудова і чытанне схем для вязання.

Канчатковая апрацоўка вязанага вырабу. Патрабаванні да якасці работы.

Практычныя работы. Выкананне ўзораў. Выкананне вырабу.

Прыкладны пералік вырабаў: сурвэтка, прыхватка і іншыя вырабы.

Вязанне пруткамі

Вязанне пруткамі. Віды і спосабы вязання пруткамі. Асартымент вырабаў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор пруткоў і пражы. Падрыхтоўка да вязання пражы, якая ўжывалася раней.

Набор петляў пачатковага рада. Асноўныя віды петляў. Схема пабудовы пятлі. Спосабы вывязвання петляў. Паняцце пра пругавыя петлі. Віды пругаў. Замацаванне петляў.

Спосабы прыбаўлення і ўбаўлення петляў пры вязанні пруткамі. Тэхналогія вязання пяццю пруткамі.

Схема вязанага палатна. Разлік шчыльнасці вязання і колькасці петляў пачатковага рада.

Канчатковая апрацоўка і афармленне вырабаў. Патрабаванні да якасці работы.

Практычныя работы. Выкананне ўзораў. Выкананне вырабу.

Прыкладны пералік вырабаў: шалік, павязка на галаву, шкарпэткі, шапачка і іншыя вырабы.

Абрэзкавая тэхніка (пэчворк)

Пэчворк. Асартымент вырабаў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Кампазіцыя з геаметрычных элементаў. Гарманічныя спалучэнні тканін па фактуры, колеры.

Тэхналогія выканання вырабу. Машынны спосаб злучэння абрэзкаў. Патрабаванні да якасці работы.

Канчатковае аздабленне і афармленне вырабаў. Патрабаванні да якасці работы.

Практычныя работы. Выкананне элементаў узору. Выкананне вырабу.

Прыкладны пералік вырабаў: прыхватка, сурвэтка і іншыя вырабы.

Бісерапляценне

Бісернае рукадзелле. Асноўныя віды нізання. Асартымент вырабаў.

Матэрыялы і інструменты для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхніка нізання аднарадных і шматрадных ланцужкоў у адну і некалькі нітак. Схемы нізання.

Канчатковае аздабленне вырабаў. Патрабаванні да якасці работы.

Практычныя работы. Засваенне прыёмаў нізання. Выкананне вырабу.

Прыкладны пералік вырабаў: упрыгожванні з бісеру.

Аплікацыя з саломкі

Аплікацыя з саломкі як від дэкаратыўна-прыкладнога мастацтва. Класіфікацыя аплікацыі з саломкі.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Віды саломы, якая прымяняецца ў аплікацыі. Уласцівасці саломы. Віды фону для аплікацыі. Кляі, якія прымяняюцца ў аплікацыі. Апрацоўка элементаў кампазіцыі: таніраванне, наданне аб’ёмнай формы.

Тэхналогія выканання аплікацыі з саломкі. Канчатковае аздабленне кампазіцыі. Патрабаванні да якасці работы.

Практычныя работы. Падрыхтоўка саламяных стужак. Выкананне вырабу.

Прыкладны пералік вырабаў: дэкаратыўнае пано і іншыя вырабы.

Саломапляценне

Саломапляценне як адзін з самых старажытных відаў народных рамёстваў.

Віды пляцення. Плоскае і аб’ёмнае пляценне. Асноўныя віды плоскіх і аб’ёмных пляцёнак.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Нарыхтоўка і першасная апрацоўка саломы. Падрыхтоўка саломкі да пляцення.

Тэхналогія саломапляцення. Спосабы нарошчвання саломін. Канчатковае аздабленне гатовых пляцёнак. Патрабаванні да якасці работы.

Практычныя работы. Засваенне прыёмаў пляцення. Выкананне вырабу.

Прыкладны пералік вырабаў: сувеніры з саломкі.

Ткацтва

Ткацтва як адзін з самых старажытных відаў народных рамёстваў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Паняцце аб працэсе ткацтва. Аснова і ўток. Патрабаванні, што прад’яўляюцца да нітак асновы і ўтку.

Падрыхтоўка нітак асновы і ўтку да ткацтва. Разлік асновы. Нацягванне асновы на раму. Спосабы намотвання нітак утку. Прыёмы ткацтва.

Тэхналогія выканання работы. Канчатковае аздабленне вырабаў. Патрабаванні да якасці работы.

Практычныя работы. Засваенне прыёмаў ткацтва. Выкананне вырабу.

Прыкладны пералік вырабаў: пояс, павязка на галаву і іншыя вырабы.

Нітачны дызайн (ізанітка)

Нітачны дызайн як від мастацкай дзейнасці.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Асаблівасці распрацоўкі кампазіцыі для ізаніткі.

Выкананне элементаў на аснове прамых ліній, вуглоў, дуг, акружнасцей. Разметка асновы. Падрыхтоўка фону.

Тэхналогія выканання работы. Афармленне работы. Патрабаванні да якасці работы.

Практычныя работы. Практыкаванні ў выкананні матываў. Выкананне вырабу.

Прыкладны пералік вырабаў: паштоўка, закладка, пано і іншыя вырабы.

Роспіс па тканіне

Роспіс па тканіне як від дэкаратыўна-прыкладнога мастацтва. Віды роспісу тканіны: халодны і гарачы бацік, трафарэтны, свабодны і вузельчыкавы роспіс.

Вузельчыкавы роспіс.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор фарбавальніка для тканіны з улікам яе валакністага складу.

Тэхналогія выканання вузельчыкавага роспісу. Спосабы замацавання фарбаў.

Афармленне работы. Патрабаванні да якасці работы.

Практычныя работы. Выкананне ўзораў у тэхніцы вузельчыкавага роспісу. Выкананне вырабу.

Прыкладны пералік вырабаў: шалік, сурвэтка і іншыя вырабы.

Валянне

Валянне з шэрсці як тэхніка рукадзелля. Віды валяння.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Сухое валянне. Віды іголак для фільцавання. Сухое валянне з дапамогай шаблона.

Мокрае валянне. Разнастайныя хімічныя рэчывы, якія ўжываюцца для валяння, тэхніка бяспекі пры іх прымяненні. Прынцып звальвання шарсцяных валокнаў. Асноўныя віды раскладкі шэрсці: перпендыкулярная і радыяльная. Спосабы звальвання палатна. Наданне формы вырабу, які неабходна зваляць. Тэхналогія выканання работы.

Практычныя работы. Засваенне прыёмаў валяння. Выкананне вырабу.

Прыкладны пералік вырабаў: брошка, цацка і іншыя вырабы.

Дэкупаж

Гісторыя ўзнікнення і развіцця тэхнікі дэкупажу.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Асаблівасці выканання на розных паверхнях. Тэхналогія выканання работы.

Практычныя работы. Засваенне прыёмаў выканання дэкупажу. Выкананне вырабу.

Прыкладны пералік вырабаў: вырабы ў тэхніцы дэкупажу.

1. Колькасць гадзін для вывучэння раздзелаў (тэм) ва ўстановах агульнай сярэдняй адукацыі (акрамя гімназій), якія не маюць вучэбна-доследных участкаў. [↑](#footnote-ref-1)
2. Колькасць гадзін для вывучэння раздзелаў (тэм) ва ўстановах агульнай сярэдняй адукацыі (акрамя гімназій), якія маюць вучэбна-доследныя ўчасткі. [↑](#footnote-ref-2)
3. Колькасць гадзін для вывучэння раздзелаў (тэм) у гімназіях. [↑](#footnote-ref-3)